Ole Lykke er talsmand i Christianias pressegruppe, og han har i 37 år fulgt den åbenlyse hashhandel på Pusher Street.

I september sidste år fjernede christianitterne hashboderne fra gaden, og handelen faldt drastisk.

Men nu kun få måneder efter sælges der igen hash i stor stil.

- Det ligner mere og mere den hashhandel, som var der før. Pusherne er begyndt at bære masker, og der bliver igen tændt ild i olietønderne, fortæller Ole Lykke til TV 2 Lorry.

Læs også Betjent blev skudt i hovedet på Christiania: Nu kan han snart udskrives

Der var ellers stor eufori på fristaden, da særligt de unge christianitter tog kampen op, efter at en betjent blev skudt i hovedet i sensommeren.

Nu er det igen politiet og hashpusherne, der bestemmer herude Ole Lykke, christianit

De unge fjernede hashboderne og lavede sms-kæder, der skulle holde pusherne ude af Christiania.

Pludselig var det tilladt at filme i den berygtede gade, og stemningen var afslappet.

Men glæden forsvandt hurtigt.

En umulig kamp mod hardcore bander

TV 2 Lorry kan ikke længere få lov at filme på stedet, og overalt på Pusher Street bliver der igen solgt hash i store mængder.

- Det er en fuldstændig absurd situation. Nu er det igen politiet og hashpusherne, der bestemmer herude, fortæller Ole Lykke.

Men kunne I ikke også have været bedre til at sige, at vi ønsker ikke jer pushere herude?

- Jo, men så giv os et sted at sende dem hen. De kommer jo bare igen. Skal vi være voldelige, er det, hvad man forventer, vi skal være? Vi kan jo ikke slås med hardcore bandegrupperinger fra hele byen.

Læs også Historisk rydning af Pusher Street er i gang

Politiet bliver mere og mere rå, og det samme gør pusherne. Ole Lykke, christianit

Politiet: Det er op ad bakke

Ordensmagten var også begejstrede, da christinianitterne ryddede gaden, men i dag erkender man også her, at det er op ad bakke at bekæmpe hashsalget på fristaden.

- Der er nogle, som har sammenlignet det med at rulle en stor sten op ad bjerget. Og så ruller den bare ned igen, siger leder af Task Force Pusherstreet ved Københavns Politi Dannie Rise til TV 2 Lorry.

- Men jeg tror på, at hver gang man ruller stenen op, så er den blevet en lille smule mindre hver gang. Hvis man bare tror på det, så skal det nok lykkedes en eller anden dag, fortsætter han.

Legaliser cannabis eller volden eskalerer

Ole Lykke er dog knap så optimtisk.

Han sender nu et opråb til justitsminister Søren Pape Poulsen.

- Han skal bruge sine embedsmænd og sætte sig ordentligt ind i de steder, hvor man med stor succes har legaliseret medicinsk cannabis.

Christianitten er sikker på, at volden vil eskalere igen.

- Politiet bliver mere og mere rå, og det samme gør pusherne. Og vi ved jo alle, hvordan den historie ender. Det har vi jo prøvet en gang, da to betjente blev skudt i gaden, siger Ole Lykke.

Læs også Christiania: Videoovervågning i Pusher Street er okay

Justitsministeren ønskede ikke at kommentere på christianitternes appel i dag.

Men ifølge politiet er en legalisering af cannabis ikke ønskværdigt.

- Det ville svare til, at man som politimyndighed opgav bestemte områder i København, fordi man mente, at det ikke var realitisk at bekæmpe kriminalitet, siger Dannie Rise til TV 2 Lorry.

På lørdag er der indkaldt til såkaldt hamphøring i Den Grå Hal på fristaden, og her vil man vende situationen i Pusher Street igen.